
„Boldog órák szép emléke” – Vendégvélmények a múltban és ma

A kutatás célja a szállodai vendégélmény vizsgálata innovatív és gyakorlatorientált módszerekkel. A magas vendégelégedettség elérése mindig is kulcsfontosságú stratégiai cél volt a szállodák történetében. Napjainkban számos olyan platform létezik, ahol a vendégek leírhatják és megoszthatják véleményüket, valamint a szállodával kapcsolatos negatív és pozitív tapasztalataikat. Régebben erre szolgáltak az úgynevezett vendégkönyvek. Ezek fizikai könyvek voltak, amelyekbe a vendégek feljegyezhették észrevételeiket, panaszaikat vagy a szállodai szolgáltatásokkal kapcsolatos elégedettségüket. Vajon miben és hogyan térnek el a régi, vendégkönyvekbe írt és a jelenlegi, online platformokon jegyzett vélemények? A vendégek bejegyzéseit őrző Continental vendégkönyv egy meghatározó időszakba enged betekintést, az 1940-es, ’50-es és ’60-as évekbe, amikor a budapesti szállodákban akár több hétig is tartózkodtak a vendégek. A kutatás eredményei rámutattak arra, hogy a történelmiségnek, a vendégszeretet hagyományba ágyazottságának igen nagy szerepe van. Lényegesen mélyebb kommunikációs és interpretációs eszköztárral rendelkezik egy történelmi múlttal rendelkező szálloda és lemásolhatatlan egyediséget és élményt képes adni a vendégek számára.



